Zezì ededı̨ t'aa shìh Olıvet gòyeh ts'ǫ̀ ajà.
Èhkǫ ekò Zezì Nǫ̀htsı̨kǫ̀-gocho gà nǫ̀ǫtła,
ekǫ dǫ łǫ wets'ǫ̀ ełèwhede,
eyıts'ǫ hoghàgoehtǫ.
Nǫ̀htsı̨-yatıì-k'ègedìı-dǫǫ̀ eyıts'ǫ Pharısee gı̨ı̨lı̨ı̨ sìı ts'èko eyı nègı̨ı̨htı̨.
Eyı ts'èko,
dǫzhìı eyıì-le xè hołı̨ı̨ hòèhtsı̨ wegòt'ǫ t'à,
dǫ eyı nàgeèhzaa sìı gonadąą̀ nàwo agı̨į̀là.
Eyıt'à Zezì ts'ǫ̀ hagedı,
“K'àowo,
dıı ts'èko sìı dǫzhìı eyıì-le xè hołı̨ı̨ hòèhtsı̨ wegòt'ǫ.
Moses wenàowoò k'ę̀ę̀ ha nı̨dè ts'èko hanıı sìı ełaàwı ts'ǫ̀ kwe t'à wets'ııshì ha dek'eèhtł'è.
Ekò nı̨ eyı weghǫ dàneewǫ?”
Zezì ts'ǫ̀ hagedı.
Hanì dageehkee sìı yatı t'à geèhdzà,
ekǫ-le xàyaı̨htı nı̨dè gık'e nìdahogeeɂà ha gı̨ı̨wǫ t'à,
agıìhdı.
Hanìkò Zezì edelakw'ǫǫ̀ t'à dèè k'e eetł'è.
Įłaà dageehke t'à Zezì nıìtła,
gots'ǫ̀ hadı,
“Naxıta dǫ wehołı̨į̀ whìle sìı ededı̨ t'akwełǫ̀ǫ̀ kwe t'à nàyııhk'a,”
gòhdı.
Hadı tł'axǫǫ̀ k'achı̨ dèè k'e eetł'è.
Zezì hanì gots'ǫ̀ xàyaı̨htı egıìkw'o ekò hazǫǫ̀ ełek'èdaà nageèhde,
ǫhdah gı̨ı̨lı̨ı̨ sìı t'akwełǫ̀ǫ̀ agejà.
Zezì ededı̨ zǫ aìda,
eyıts'ǫ ts'èko ı̨łaà eyı nàwo.
Zezì nıìtła gà yets'ǫ̀ hadı,
“Ts'èko,
dǫ gılaedì?
Dǫ wı̨ı̨zìı hoìla anį̀į̀là-le nì?”
yèhdı.
Ts'èko yets'ǫ̀ hadı,
“K'àowo,
dǫ whìle,”
yèhdı.
Zezì yets'ǫ̀ hadı,
“Sı̨ sı hoìla anehłe ha-le.
Hòt'a,
nekǫ̀ ts'ǫ̀ naı̨tłe,
k'achı̨ hołı̨ı̨ nàowoò k'ę̀ę̀ ı̨da-le,”
yèhdı.